OBH 1626/1995
Az állampolgári jogok országgyűlési biztosa általános helyettesének jelentése
Ügyintéző: dr. Kiss Anikó

Az eljárás megindulása:

Panaszos az országgyűlési biztos Hivatalához intézett beadványában sérelmezi, hogy a Szolnoki Földhivatal által 1994. 06.24-én kiállított tulajdoni lap alapján, az ott szereplő adatok, bejegyzések valóságnak való megfelelésében bízva megvásárolt egy olyan házas ingatlant, amelyről a későbbiek folyamán kiderült, hogy a teherlapon nem széljegyzett, a Szolnok Megyei Egészségbiztosítási Pénztárt illető végrehajtási joggal terhelt.

Megállapított tényállás:

Panaszos 1994. 06.28-án kérte a Szolnoki Földhivataltól tulajdonjogának bejegyzését, kérelméhez csatolta az adott ingatlanra vonatkozó adásvételi szerződést és az 1994. 06.24-én kiállított tulajdoni lapon bejegyzett, széljegyzett jelzálogjogok törlésére vonatkozó engedélyeket. Terheli még az ingatlant a Szolnok Megyei Egészségbiztosítási Pénztár javára 1994. 07.19-én bejegyzett végrehajtási jog, amelynek a tulajdoni lapon való széljegyzését a Szolnoki Földhivatal elmulasztotta.
A Szolnoki Földhivatal panaszos tulajdonjog bejegyzési kérelmét elutasította azzal az indokolással, hogy a panaszos tulajdonjogának bejegyzését tehermentesen kéri és ennek a végrehajtási jog léte miatt eleget tenni nem tud. A Szolnok Megyei Földhivatal az első fokú határozatot helybenhagyta.

Az ügy jogszabályi háttere:

1. Az Alkotmány 9.§ (1) bek-e:

" Magyarország gazdasága olyan piacgazdaság, amelyben a köztulajdon és a magántulajdon egyenjogú és egyenlő védelemben részesül."

2. A Magyar Köztársaság Alkotmányának 13.§ (1) bek-e:

" A Magyar  Köztársaság biztosítja a tulajdonhoz való jogot."

3. Az Alkotmány 70/K.§:

 " Az alapvető jogok megsértése miatt keletkezett igények, továbbá a kötelességek teljesítésével kapcsolatban hozott állami döntések elleni kifogások bíróság előtt érvényesíthetők."

4. A Magyar Köztársaság Polgári törvénykönyvéről szóló 1959.évi IV. tv. 117.§ (3) bek-e:

" Ingatlan tulajdonjogának az átruházásához az erre irányuló szerződésen vagy más jogcímen felül a tulajdonosváltozásnak az ingatlan-nyilvántartásba való bejegyzése is szükséges." 

5. A Ptk. 349.§ (1) bek-e:

" Az államigazgatási jogkörben okozott kárért a felelősséget csak akkor lehet megállapítani, ha a kár rendes jogorvoslattal nem volt elhárítható, illetőleg a károsult a kár elhárítására alkalmas rendes jogorvoslati lehetőségeket igénybe vette."

6. A bírósági végrehajtásról szóló 1994. évi LIII. tv. 138. § (4) bek-e:

" A lefoglalt ingatlanra vonatkozólag jogot csak azzal a feltétellel lehet szerezni, hogy az a végrehajtást kérő végrehajtási jogát nem sérti, és a végrehajtás célját nem hiúsítja meg."

7. Az  ingatlan-nyilvántartásról szóló 1972.évi 31.tvr. 1.§ (1) és (3) bek-e:

1.§ (1) " Az ingatlan-nyilvántartás az ingatlanokhoz fűződő jogok és törvényes érdekek védelmében a valóságos állapotnak megfelelően tartalmazza az ország összes ingatlanának adatait, az ingatlanokhoz kapcsolódó jogokat és jogi szempontból jelentős tényeket."

1.§ (3) " Az ingatlan-nyilvántartás az alapja a földeket érintő nemzetgazdasági és üzemi tervezésnek, rendeltetésszerű földhasználat és az ingatlanforgalom ellenőrzésének, a területrendezésnek, a statisztikai adatgyűjtésnek, valamint egyes pénzügyi kötelezettségek megállapításának."

8. Az 1972. évi 31.tvr. 19.§ (1) bek-e:

" A tulajdoni lapon a bejegyzések egymásközti sorrendjét (rangsorát) az az időpont határozza meg, amikor az alapul szolgáló beadvány az ingatlan-nyilvántartási iktatóhoz érkezett."

9. 27/1972. évi MÉM rendelet 93.§ (1) bek-e:

" A beadvány iktatószámát a benyújtás napján a tulajdoni lap megfelelő részén fel kell jegyezni (széljegy), és ennek megtörténtét a beadványra rá kell vezetni."

A vizsgálat megállapításai:

A lefolytatott vizsgálat során megállapítottam, hogy: 

- A Szolnoki Földhivatal a 27/1972. évi MÉM rendelet 93. §-ába foglalt széljegyvezetési kötelezettségének nem tett eleget. A mulasztás következtében az adott ingatlanra vonatkozó nyilvántartás nem felelt meg az ingatlan-nyilvántartásról szóló 1972. évi 31. tvr. 1.§-ában meghatározott követelményeknek.

- A panaszos az ingatlan-nyilvántartásban bízva kívánt az adott ingatlanon jogot szerezni. Az ingatlanra vonatkozó adásvételi szerződés megkötésének időpontjában a tulajdoni lap még széljegy formájában sem tartalmazta az ingatlant terhelő végrehajtási jogot.

- A Szolnoki Földhivatal a Szolnok Megyei Egészségbiztosítási Pénztárt megillető végrehajtási jog széljegyzésének elmulasztásával a panaszosnak kárt okozott.

- A végrehajtási jog bejegyzése iránti kérelem az 1972. évi 31. tvr. 19.§-a alapján rangsorban megelőzi a panaszos tulajdonjog bejegyzési kérelmét, ezért a panaszos az ingatlanon csak úgy szerezhet jogot, hogy az a végrehajtás célját ne hiúsítsa meg.

A vizsgálat folyamán a Szolnoki Földhivataltól bekért dokumentáció alapján megállapítottam továbbá azt is, hogy a földhivatal 1996. májusától az 1972. évi 31. tvr. 50. és 51. §-ának megfelelően gépi adatfeldolgozásra tért át.

Ajánlás:

Az OBH 1626/1995 sz. ügyben lefolytatott vizsgálat alapján a Szolnoki Földhivatal vezetőjét felhívom arra, hogy a jövőben az ügyvitel fokozottabb ellenőrzésével igyekezzen elkerülni a széljegyzési mulasztások bekövetkezését, annak érdekében, hogy  az ingatlan-nyilvántartás ténylegesen be tudja tölteni az ingatlanokhoz fűződő jogok és törvényes érdekek védelmével kapcsolatos funkcióját, továbbá megfeleljen a közhitelesség követelményének.

Budapest, 1996. július16.

Polt Péter